Kirsi Siren (teatteriohjaaja)

Kirsi Helena Susanna Siren (ent. Aropaltio, o.s. Siren, s. 14. toukokuuta 1945 Helsinki) on suomalainen teatteriohjaaja ja teatterinjohtaja. Vuonna 1964 ylioppilaaksi kirjoittanut Siren valmistui ohjaaja-dramaturgiksi vuonna 1970 ja teatteritaiteen maisteriksi 2007.

Siren toimi dramaturgina nukketeatteri Vihreässä Omenassa vuosina 1971–1975. Vuonna 1975 hän perusti sisarensa, lavastaja Sara Sirenin kanssa Espooseen lastenteatterin, Teatteri Hevosenkengän, jossa hän on työskennellyt siitä lähtien.

Kirsi Siren palkittiin maaliskuussa 2015 elämäntyöstään lasten- ja nuortenteatteripalkinnolla. Palkinnon myönsi Suomen Teatterit ry ja Suomen Assitej ry. Vuonna 2020 hänelle myönnettiin Pro Finlandia -mitali.

Sirenin vanhemmat ovat arkkitehdit Kaija ja Heikki Siren.

Siren toimi Espoon kaupunginvaltuuston jäsenenä vuosina 1997–2012. Hän kuului ensin Vihreiden valtuustoryhmään, mutta loikkasi vuonna 2010 Kokoomuksen valtuustoryhmään. Vuoden 2012 kunnallisvaaleissa hän ei enää ollut ehdolla.

Lähteet 

Suomalaiset teatterinjohtajat
Suomalaiset teatteriohjaajat
Espoon kaupunginvaltuutetut
Vihreän liiton poliitikot
Kansallisen Kokoomuksen poliitikot
Pro Finlandia -palkitut
Vuonna 1945 syntyneet
Elävät henkilöt